
(1918-2004) 


El 19 de gener de 2004 morí a Palma el biòleg marí, 
oceanògraf i polític Miquel Oliver Massutí. Persona 
cordial, culta i tolerant, en la seva joventut Miquel 
Oliver va ser represaliat per les seves idees democràti- 
ques, passant més de vuit anys en les presons i quar- 
ters franquistes. No obstant això, va aconseguir sobre- 
posar-se a les dificultats, tenint una vida i una carrera 
exemplars. 

llustre membre d'una nissaga de científics mallor- 
quins, estrenada pel seu oncle Miquel Massutí 
Alzamora, dedicats a l'estudi de la mar i la pesca, 
Miquel Oliver cursà en Barcelona estudis de llicencia- 
tura en Ciències Naturals, dels que, a causa de les 
represàlies polítiques, no va obtenir la llicenciatura 
fins 1946. En 1947 va aconseguir per oposició una 
plaça d'ajudant de laboratori de l'Institut Espanyol 
d'Oceanografia i va ser destinat a Laboratori 
Oceanogràfic de Vigo, on hi va romandre 3 anys. En 
1950, a la mort del seu oncle Miquel Massutí 


Alzamora, fou nomenat director interí del Laboratori Oceanogràfic de Palma, on hi va estar fins 1968. 
Durant aquest període va dur a terme la major part de la seva tasca científica, de la que són part 
fonamental les cartes de pesca de la Mediterrània occidental, elaborades durant un gran nombre de 


campanyes oceanogràfiques. En les mostres de sediment una d'aquestes campanyes, el micropale- 
ontòleg Guillem Colom identifica una nova espècie de foraminífer, Cruziloculina olivieri, que dedicà 
a Miquel Oliver. Cal destacar també els nombrosos treballs sobre la sardina o el pioner estudi sobre el 
raor, durant molts d'anys l'únic sobre aquesta emblemàtica espècie. 

En 1968 es traslladà a Madrid, en guanyar la plaça de cap del Departament de Biologia Aplicada 
de l'Institut Espanyol d'Oceanografia, organisme on, gràcies a la seva competència i capacitat, va anar 


pujant graons fins que, en 1980 va ser nomenat director. Durant aquest període va ser l'home clau que 


va treure l'IEO de la situació de decadència i encarcarament en què la institució es trobava, aconse- 

guint una dotació d'infrastructures, vaixells oceanogràfics i mitjans humans i materials mai vista fins 
aleshores. 

Vicepresident i president del Consell General de Pesca de la Mediterrània, en 1982, el primer 
govern de Felipe Gonzàlez el va designar secretari general de Pesca Marítima, en una època en que es 
negocià l'ingrés d'Espanya en la UE i es fixaren les relacions pesqueres amb els paisos del Magrib. 
En 1986 dimití i tornà a Mallorca, on va ser diputat autonòmic i, entre 1991 i 1996, primer President 
del Patronat del Parc Nacional de l'arxipèlag de Cabrera, on no va tenir el paper merament honorífic 
propi d'aquests càrrecs sinó que els seu tarannà cordial i dialogant va ser fonamental a l'hora d'en- 
caixar els interessos enfrontats dels científics, polítics, militars, pescadors i ecologistes. 

Soci des dels inicis de la Societat d'Història Natural de les Balears, en va ser el segon president 
(1956-1957), així com vocal 2on en 1959 i vocal 3er en 1958. D'aquella època, les actes de la Societat 
en destaquen les tasques d'incrementar el nombre de socis i d'intercanvis del Bolletí, així com la seva 
participació, amb Guillem Colom, Joan Bauzà, Andreu Muntaner i Joan Cuerda, en la comissió que 
organitzà una excursió científica del Congrés Internacional per a l'Estudi del Quaternari INQUA, 
celebrat a Espanya l'any 1957. 

Posseidor de nombroses distincions científiques i oficials, Miquel Oliver, mai no va abdicar de 
les seves idees de progrés científic i social, i en vida fou un exemple de tolerància i respecte a la ide- 
ologia dels altres. 


Antoni M° Grau 

